 ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ብሰንኪ ኮሮናቫይረስ ኣብ ጸገም ዝወደቑ ስደተኛታት 17 ጉንቦት 2020 ምንጪ ስእሊ, Getty Images ኣፍሪቃዊ ጋዜጠኛ ኢስማዒል ኢናሼ ከምዝብሎ ለበዳ ኮሮናቫይረስ ካብ ዝጅምር ኣትሒዙ ስደተኛታት ሓያል ጸገማት እዮም ዝሓልፉ ዘለዉ ብኣሸሓት ዝቑጸሩ ኣፍሪቃውያን ስደተኛታት ናብቲ ዝሓሰብዎ ከይበጽሑ ኣብ መገዲ ዕንይንይ ይብሉ ኣለዉ ናብቲ ዝሓሰብዎ ሃገር ክሰግሩ ኾነ ናብ ዓዶም ክምለሱ ኣይክሉን ዓለም ብሰንኪ ኮሮናቫይረስ ጠጠው ኢላ ስለ ዘላ ምንቅስቓስ ኣይከኣልን ከም ኣብነት ስደተኛታት ዘዘውትርዎም ክልተ መገድታት ስደት ንርኣይ ሓደ ካብ ቀርኒ ኣፍሪቃ ተበጊሱ ብወሽመጥ ዓደን ኣቢሉ ናብ ማእከላይ ምብራቕ ዝግበር ጉዕዞ ኣሎ እቲ ካልእ ድማ ብዙሓት ኤርትራውያንን ኢትዮጵያውያንን ከምኡውን ካልኦት ስደተኛታት ዝኸድዎ መገዲ ማእከላይ ባሕሪ ሜዲትራንያን እዩ እዚ ድማ ብሊብያ ኣቢሉ ናብ ኤውሮጳ ንምእታው ዝግበር እዩ ኢትዮጵያውያን ዝርከብዎም ስደተኛታት ኣብ ስታድየም የመን ተቐይዶም ከይተሓሰበ ዝተቓለዐ ትልሚ ስደተኛታት እቲ ካብ ቀርኒ ኣፍሪቃ ተበጊሱ ናብ ማእከላይ ምብራቕ ዝግበር ስደት ብዝምልከት ትካል ስደተኛታት ዓለም ከምዝብሎ ኣብዚ ናይ ለበዳ እዋን ብዝሒ ስደተኛተት ነክዩ እዩ ዘሎ ኣብ ሚያዝያ ካብ ቀርኒ ኣፍሪቃ ተበጊሶም ናብ የመን ዝኣተዉ ብዝሒ ስደተኛተት 1,725 ጥራይ እዩ ኣብ ወርሒ መጋቢት ግን 7,223 ስደተኛታት እዮም ሰጊሮም ኣብ ለካቲት ዝነበረ ብዝሒ ስደተኛታት ድማ 9,624 እዩ ኣብ ጥሪ ድማ 11,101 ነይሩ መብዛሕተኦም ካብዞም ስደተኛታት ኢትዮጵያውያን ክኾኑ እንከለዉ ኣብ ስዑዲ ዓረብ ሸቕሊ ደልዮም ዝሰግሩ እዮም ኣብቲ ዝሓለፈ ዓመት ብማእከላይ ገምጋም በብወርሑ ኣስታት 11,500 ሰባት ብጃልባ ናብ የመን ይሰግሩ ነይሮም ኣብቲ ዝሐዓለፈ ዓመት ልዕሊ 138,000 ሰባት እዮም ብመገዲ የመን ኣቢሎም ተሰዲዶም ኣብዚ እዋን በዚ መገዲ ናብ ማእከላይ ምብራቕ ክሰግሩ ዝተበገሱ ስደተኛታት ኣብ ሶማልያ ወደብ ቦሳሶ መዋጽኦ ስኢኖም ኣለዉ ብለበዳ ኮሮናቫይረስ ኣዝየን ተሃስየን ካብ ዘለዋ ሃገራት ኣፍሪቃ ሓንቲ ኣብ ዝኾነት ጁቡቲ ድማ ሰምሰርቲ ዝራሕርሕዎም ብኣማኢት ዝቑጸሩ ስደተኛታት ኣለዉ ምንጪ ስእሊ, AFP መግለጺ ስእሊ, ኣብ ማእኸል መይዳ ዝተወሸቡ ስደተኛታት ትካል ስደተኛታት ከምዝብሎ ኣስታት 400 ዝኾኑ ስደተኛታት ብናይ ኢትዮጵያ ኮምዩኒቲ መጽለሊ ተሰናዲኡሎም ይሕገዙ እዮም ዘለዉ እንተኾነ መገደኛታት እቲ ቫይረስ ከምዘለዎም ተገይሮም ስለዝረኣዩ ብደቂ ዓዲ ምግላልን ጸገምን ይበጽሖም ከምዘሎ እዩ እቲ ትካል ዝዛረብ ካብ ዝመጽእ ሰለስተ ወርሐይ ገይረ ለበዳ ኮሮናቫይረስ ንኹሉ ነገር ቀይርዎ እዩ ጉዕዞይ ክቕጽል ኣይኽእልን ንዓደይውን ክምለስ ኣይኽእልን ዶባት ተዓጽዩ እዩ ክብል ሓደ ወዲ 19 ዓመት ንትካል ስደተኛታት ተዛሪቡ እዚ ከምዚ ኢሉ እናሃለወ ስዑዲ ዓረብን ሕቡራት ኢማራት ዓረብን ንኣስታት 3,000 ኢትዮጵያውያን ስደተኛታት ኮሮናቫይረስ ክህልዎም ይኽእል እዩ ብዝብል ጥርጣረ ብናይ ጽዕነት ነፋሪት ንዓዶም ጠሪዘን እየን ካብቶም ስደተኛታት መብዛሕተአን ናይ ገዛ ሰራሕተኛታት ኮይነን ብሕጋዊ መገዲ ብንእሽቶ መሃያ ኣብዘን ሃብቲ ነዳዲ ዘለወን ሃገራት ክሰርሓ ዝጸንሓ እየን ብኻልእ ወገን ብሊብያ ኣቢልካ ባሕሪ ሜዲትራንያን ሰጊርካ ዝግበር ጉዕዞ ድማ እቲ ዝገደደ ሓደገኛ እዩ ህይወት ኣድሕን ጃልባታት ንስደተኛተት ካብ ባሕሪ ናይ ምድሓን ስራሕ ከይሰርሓ ገደብ ተገይሩለን እዩ ስደተኛታት ድማ ካብ ባሕሪ ናብታ ብጎንጺ ትሕመስ ዘላ ሊብያ ክምለሱ ይግበር ኣፍሪቃውያን ስደተኛታት ክስጎጉ ዝጉስጉሱ ጸለምቲ ስደተኛታት ብምኽንያት ለበዳ ኮሮናቫይረስ ተነቢሩ ዘሎ ናይ ጉዕዞ እገዳታት ምስተላዕለ ናብ ኤውሮጳ ዝግበር ስደት ክውስኽ ከምዝኽእል ይግመት ነዚ ምኽንያት ክኸውን ዝኽእል ድማ ብሰንኪ እዚ ለበዳ ኣብ ሃገራት ኣፍሪቃ ዝተነበረ ዕጽዋታት ንድኽነት ኣጋዲድዎ እዩ ነቲ ቀደሙው ድኹም ዝነበረ ቁጠባ ዝያዳ ሃስዩዎ ኣሎ ሃገራት ኣውሮጳ ድማ ጉዳይ ስደተኛታት ጉዳይ ፖለቲካ ንምግባር ከምቲ ልሙድ ንለበዳ ኮሮናቫይረስ ተበሊጸናሉ ማልታ ወደባታ ብምዕጻው ንስደተኛታት ካብ ባሕሪ ናብ ሊብያ ትመልሶም ኣላ ኢጣልያ ድማ ስደተኛታት ኣብ ህይወት ኣድሕን ጃላቡ ክውሸቡ እዮም ኢላ ኣላ ለበዳ ኮሮናቫይረስ ንስደተኛታት ዝያዳ ንጸገም እዩ ኣቃሊዕዎም ውድብ ሕቡራት ሃገራት ከምዝብሎ ብሰንኪ እዚ ለበዳ ምሉእ ብምሉእ ወይ ድማ ብኽፋል ዶባተን ካብ ዝዓጸዋ 167 ሃገራት እተን 57 ንሓተትቲ ዑቕባውን እንተኾነ ብፍሉይ ዘአንግዳሉ መስርሕ ኣይገበራን ዑቕባ ናይ ምርካብ መሰል መሰረታዊ መሰል እዩ እንተኾነ ካብ ቀረባ ዓመታት ጀሚሩ ብዙሓት ሃገራት ነዚ መሰል ክጥሕሰኦ ይርኣያ ኣብ ኣውሮጳ ገለ ገሃራት ንነዊሕ ዓመታት ብዝኽተለኦ ኣንጻር-ስደተኛታት ዘቕነዐ ፖሊሲ እየን ዝልለያ ሓንቲ ኣብነት ከኣ ኣውስትርያ እያ ኣውስትርያ ንለበዳ ኮሮናቫይረስ ተበሊጻ ንመሰል ምርካብ ዑቕባ ኣጊዳቶ ኣላ መሰል ስደተኛታት ይጠሓ ስኣሎ ጥራይ ዘይኮነስ ነቲ ቫይረስ ሒዞም ይመጽእ ኣለዉ ብዝብልውን እዮም ዝንቀፍሉ ዘለዉ ኣብ ቻይና ጉዋንግዙ ለበዳ ኮሮናቫይረስ ብምስባብ ኣፍሪቃውያን ስደተኛታት ዓሌታዊ ብዝኾነ መገዲ ክስጎጉ መጥቃዕቲ ክበጽሖምን ብኣስገዳድ ክውሸቡን ተራእዩ እዩ ብሰንኪ ኮሮናቫይረስ ምንቅስቓስ ኣብ ዘይረኣያላ ከተማ ሮማ ህይወት ከመይ ኣሎ? 